Rassie kies ŉ Bokspan vol groentjies teen WallisDie Springbokke kan maar dankbaar wees dat hulle Saterdag in Washington teen ŉ uitgedunde Walliese span en nie teen een van die groot kragte van wêreldrugby speel nie. Die Bokafrigter, Rassie Erasmus, het Woensdagoggend sewe nuwelinge in die opdrafspan ingesluit en nog ses groentjies op die plaasvervangersbank gekies vir die eenmalige toets wat buite die toetsgleuf val. Dertien nuwelinge in ŉ toets? Kan dit moontlik wees? Maar nou ja, Wallis sal ook met ŉ gros nuwelinge die Bokke aandurf. Die nuwelinge in die Bokke se 15-tal is Travis Ismaiel en Makazole Mapimpi (albei vleuels), André Esterhuizen (senter), Ivan van Zyl (skrumskakel), Ox Nché (stut), Jason Jenkins (slot) en Kwagga Smith (flank). Die nuwelinge op die bank is Akker van der Merwe (haker), Thomas du Toit (stut), Marvin Orie (slot), Sikhumbuzo Notshe (losvoorspeler), Embrose Papier (skrumskakel) en Robert du Preez (losskakel). Nog net sewe van dié Bokke het al voorheen teen Wallis gespeel en saam het hulle nog net 134 toetse agter die blad, met die voorspelers wat in nog net 81 toetse gespeel het. Dit is darem baie meer as die 1949-Springbokke wat ná die Tweede Wêreldoorlog 15 nuwelinge in die eerste toets teen die All Blacks gehad het. (Daar was toe nog geen plaasvervangers nie.) En dit is steeds heelwat meer as die 40 toetse wat die hele Bokspan in 1993 teen die Franse agter die blad gehad vir die eerste toets wat op Kingspark met 20-elk gelykop geëindig het. Die Franse het voortgegaan om die tweede toets op Ellispark met 18-17 te wen en die reeks met 1-0 te beklink. Onthou gerus dat die Bokke toe baie onervare was, want daar is in 1990/’91 geen toetsrugby gespeel nie. Kan ŉ mens iets aflei uit Erasmus se spankeuses? Nie te veel nie. Dit is feitlik ŉ uitgemaakte saak dat die spelers wat in Suid-Afrika agterbly saam met van die oorsese spelers, die ruggraat van die span sal vorm wat in die eerste toets op 9 Junie teen Engeland sal speel. Erasmus het seker gemaak dat van sy kombinasies ŉ mengsel van jeug en ervaring bevat. Die agterste driehoek se gebrek aan ervaring wek tog kommer, met net een toets (Curwin Bosch se vier minute verlede jaar as plaasvervanger teen Argentinië) tussen hulle ‒ en veral omdat donderstorms Saterdagmiddag vir Washington voorspel word. Maar Jesse Kriel behoort Esterhuizen in die middelveld op sy gemak te hou en Elton Jantjies (losskakel) span saam met Ivan van Zyl, wat deur die oud-Springbokskrumskakel Fourie du Preez as een van die land se opwindendste spelers beskou word. Voorlangs kan Chiliboy Ralepelle en Wilco Louw vir Ox Nché (loskop) op sy gemak stel, Pieter-Steph du Toit (wat ook die kaptein is) sal sy nuwe slotmaat, Jenkins, kalm moet hou en Oupa Mohojé se taak is om aan Smith rigting te gee. Die Springbokspan teen Wallis (aantal toetse tussen hakies) ‒ 15. Curwin Bosch (1), 14. Travis Ismaiel (*), 13. Jesse Kriel (29), 12. André Esterhuizen (*), 11. Makazole Mapimpi (*), 10. Elton Jantjies (23), Ivan van Zyl (*), 8. Dan du Preez (3), 7. Oupa Mohojé (18), 6. Kwagga Smith (*), 5. Pieter-Steph du Toit (kaptein, 32), 4. Jason Jenkins (*), 3. Wilco Louw (5), 2. Chiliboy Ralepelle (23), 1. Ox Nché (*). Bank: 16. Akker van der Merwe (*), 17. Steven Kitshoff (23), 18. Thomas du Toit (*), 19. Marvin Orie (*), 20. Sikhumbuzo Notshe (*), 21. Embrose Papier (*), 22. Robert du Preez (*), 23. Warrick Gelant (2). * dui aan nuwelinge met geen toetse nie.